Hoitoalan nettirekisteri jakoi eduskunnan mielipiteet
Tiistai 9.9.2008 klo 19.50 Terveydenhuollon ammattilaisille esitetty nettirekisteri sai arvostelijat ääneen tiistai-iltana eduskunnassa. Merja Kyllönen (vas) epäili, että henkilöstö joutuu entistä enemmän häiriköiden kiusaamaksi, jos tiedot heistä ovat helposti saatavilla internetissä. Heidi Hautala (vihr) ihmetteli, miksi tietosuojavaltuutetun epäilevä suhtautuminen ei ole vaikuttanut lakiesityksen valmisteluun.Ehdotusta puoltanut Arja Karhuvaara (kok) huomautti, että samat tiedot ovat jo nyt kenen tahansa saatavilla Terveydenhuollon oikeusturvakeskuksesta. Hän piti hyvänä sitä, että asiakkaat ja työnantajat voivat erottaa alan laillistetut ammattilaiset kaikenmaailman yleisterapeuteista.Pieni joukko terveydenhuoltoalan ammattilaisia osoitti eduskunnan edustalla mieltään lakihanketta vastaan. Arvostelijoiden mielestä nettirekisteri loukkaisi henkilöstön yksityisyydensuojaa. STT